钦定古今图书集成/理学汇编/学行典/第238卷 > 李猷
## 钦定古今图书集成/理学汇编/学行典/第238卷 > 李猷

按《宁波府志》：“李猷，字嘉仲，建炎初，以妇翁没王事，自
京师诣南都行在所，遇友人陈东，被召至舍馆未定，
为假馆于寺丞陈正汇。东再上书，不报，有榜通衢，斥
附会李纲者。猷知其为东也，将劝之归，而东已逮赴
应天府，随戮于市。猷哭且祈曰：‘陈君以忠谏死，劲节
英气当不与草木同腐。吾欲收其骨归葬而莫能得。
魂而有灵，其启我心’。”越日，得尸，又得其元，合敛之。方
买舟东下，会乡人胡中行从太学来，欲亲护柩。猷服
其义，并以行李附之，亦不暇询妇翁事，亟还京师。